Nälkälinnanmäki
Mäen tulevaisuus

Mäelle on suunniteltu laajamittaista uudisrakentamista, mikä on herättänyt vastustusta paikallisissa asukkaissa ja monissa matkailijoissa.
Vastustuksen myötä syntyi kesällä 2009 niin sanottu Nälkälinnanmäki-ryhmä puolustamaan kulttuurihistoriallisesti arvokkaan miljöön säilymistä. Ryhmä keräsi mittavan adressin, joka luovutettiin Savonlinnan kaupunginvaltuustolle maaliskuussa 2012, juuri ennen Nälkälinnanmäen lomaosakekaavan ratkaisevaa käsittelyä. Valtuusto kumosi lomaosakekaavan äänin 24-17. Ryhmä katsoi tehtävänsä suoritetuksi ja hajosi keväällä 2012. Sen jäseniä oli mukana perustamassa uutta yhdistystä, Nälkälinnanmäki-Seura ry:tä, joka rekisteröitiin 24. elokuuta 2012. Yhdistyksen tavoitteena on Nälkälinnanmäen ja muun Savonlinnan kulttuuri- ja  rakennusperinnön sekä kaupunkiluonnon vaaliminen.  Kesällä 2012 kaupunki käynnisti uudelleen Nälkälinnanmäen lomaosakekaavan. Heti rekisteröinnin tultua voimaan elokuussa 2012 yhdistys haki suojelua Nälkälinnanmäen kirjastotalolle ja sitä ympäröivälle puistoalueelle rakennusperinnön suojelemisesta annetulla lailla. Etelä-Savon elinkeino-, liikenne- ja ympäristökeskus hylkäsi hakemuksen sillä perusteella, että asemakaavoitus oli kesken ja asemakaava-alueella suojelun ensisijainen väline on asemakaava.
Savonlinnan kaupunginvaltuusto hyväksyi kirjastorakennuksen purkamisen mahdollistavan asemakaavan syksyllä 2014 yhden äänen enemmistöllä. Päätöksestä valitettiin Itä-Suomen hallinto-oikeuteen, joka kumosi asemakaavan. Sen jälkeen Savonlinnan kaupunki valitti hallinto-oikeuden päätöksestä korkeimpaan hallinto-oikeuteen, joka puolestaan kumosi hallinto-oikeuden päätöksen. Kirjastorakennuksen purkamisen mahdollistava asemakaava sai lainvoiman huhtikuussa 2017. Kuukautta myöhemmin Nälkälinnanmäki-Seura ry käynnisti adressin Nälkälinnan puiston ja kirjastorakennuksen puolesta. Syyskuussa 2017 Nälkälinnanmäki-Seura ja viisi asunto-osakeyhtiötä tekivät korkeimmalle hallinto-oikeudelle kantelun korkeimman hallinto-oikeuden kaupungin valituksesta tekemästä päätöksestä. Heinäkuussa 2018 korkein hallinto-oikeus hylkäsi Nälkälinnanmäki-Seuran ja taloyhtiöiden kantelun. Marraskuussa 2018 seura teki Etelä-Savon ELY-keskukseen uuden esityksen entisen kirjastotalon ja puiston suojelemiseksi rakennusperintölailla. ELY-keskus hylkäsi suojeluesityksen syyskuussa 2019. Lokakuussa 2019 Nälkälinnanmäki-Seura valitti hylkäyspäätöksestä ympäristöministeriöön. Helmikuussa 2022 ympäristöministeriö hylkäsi seuran valituksen. Seura valitti ympäristöministeriön hylkäyspäätöksestä Itä-Suomen hallinto-oikeuteen maaliskuussa 2022. Hallinto-oikeus hylkäsi seuran valituksen kesäkuussa 2023.lähde? Heinäkuun 2023 alussa seura teki hallinto-oikeuden hylkäyspäätöksestä valituslupahakemuksen ja valituksen korkeimpaan hallinto-oikeuteen.
Savonlinnan kaupungin vuoden 2024 talousarviokäsittelyn yhteydessä kirjastorakennus luokiteltiin käytöstä poistettavaksi kiinteistöksi eikä rakennuksen lämmittämiseen varattu rahaa vuodelle 2024. Nälkälinnanmäki-Seura valitti päätöksestä Itä-Suomen hallinto-oikeuteen tammikuun 2024 lopussa. Maaliskuussa 2024 korkein hallinto-oikeus hylkäsi seuran heinäkuussa 2023 tekemän valituslupahakemuksen Nälkälinnanmäen suojeluesitysten hylkäyspäätöksistä. Toukokuun 2024 lopussa tekninen lautakunta päätti Nälkälinnanmäkeä koskevan valtuustoaloitteen käsittelyn yhteydessä äänin 7–4 esittää kaupunginhallitukselle ja edelleen valtuustolle, että entinen kirjastorakennus Nälkälinnanmäellä säilytetään kaupungin omistuksessa ja että tässä vaiheessa rakennukseen tehdään riittävät korjaukset, niin että sitä voidaan käyttää ainakin kesäaikana. Kaupunginhallitus kuitenkin hylkäsi teknisen lautakunnan esityksen äänin 8–3. Kesän 2024 matkailukaudella Savonlinnan kaupunki asetti Nälkälinnanmäen tontin myyntiin tarjouskilpailulla, mutta yhtään tarjousta ei saatu; matkailukäyttöön kaavoitettu alue jäi rakennuksineen myyntiin pohjahinnoilla: vanhan kirjaston säilyttäjälle pohjahintaan 354 110 euroa ja rakennuksen purkua havittelevalle pohjahintaan 851 550 euroa. Marraskuun 2024  lopussa vuoden 2025 talousarviokäsittelyn yhteydessä kaupunginhallitus päätti etäkokouksessaan (osin vahingossa) vastoin alkuperäistä esitystä äänin 6–5 varata vanhan kirjaston lämmittämiseen 200 000 euroa. Joulukuun alkupäivinä (2.12.2024) Nälkälinnanmäki-Seura käynnisti adressin "Lämmöt päälle Nälkälinnanmäen vanhaan kirjastoon!" luovutettavaksi kaupunginvaltuustolle ennen ratkaisevaa kokousta (16.12.2024), jotta valtuusto säilyttäisi vuoden 2025 talousarviossa vanhan kirjaston lämmittämiseen varatun määrärahan.